របាយ​ការណ៍​អាមេរិក៖​​​ ជនជាតិ​ម៉ុងតាញ៉ា​កាន់​សាសនា​គ្រិស្ត​ ២៧​នាក់​ នៅ​ជាប់​ក្នុង​ប្រទេស​កម្ពុជា​ឆ្នាំ​មុន
របាយ​ការណ៍​​ស្ថានទូត​ស.រ.អា.​នៅ​កម្ពុជា​ឲ្យ​ដឹង​ថា​ ជនជាតិ​ម៉ុងតាញ៉ា​កាន់​សាសនា​គ្រិស្ ត​២៧​នាក់​ នៅ​ជាប់​ក្នុង​ប្រទេស​កម្ពុជា​ឆ្នាំ​មុន​ ព្រោះ​រដ្ឋាភិបាល​កម្ពុជា​មិន​ព្រម​អនុញ្ញាត​ឲ្យ​ជនជាតិ​ម៉ុងតាញ៉ា​ទាំង​នេះ​ទៅ​តាំង​ទី​លំនៅ​នៅ​ប្រទេស​ទី​៣​​ទេ​ ទាល់​តែ​មាន​ការ​យល់​ព្រម​ពី​រដ្ឋាភិបាល​វៀតណាម។ 
វ៉ាស៊ីនតោន — ជនជាតិតំបន់ភ្នំម៉ុងតាញ៉ាកាន់សាសនាគ្រិស្តដែលរត់គេចខ្លួនពីប្រទេសវៀតណាម ចំនួន ២៧ នាក់ បានជាប់ខ្លួនក្នុងប្រទេសកម្ពុជា កាលពីឆ្នាំមុន ខណៈពួកគេស្វះស្វែងសុំសិទ្ធិជ្រកកោននៅប្រទេសទី៣។ នេះបើយោងតាមរបាយការណ៍ថ្មីចុងក្រោយមួយរបស់ស្ថានទូតសហរដ្ឋអាមេរិកប្រចាំកម្ពុជា ដែលចេញផ្សាយកាលពីថ្ងៃព្រសហ្បតិ៍។ ការចេញផ្សាយរបាយការណ៍ស្តីពីសេរីភាពសាសនាអន្តរជាតិ ឆ្នាំ២០១៩នេះ ធ្វើឡើង មុនទិវាជនភៀសខ្លួនពិភពលោក នៅថ្ងៃទី២០ ខែមិថុនា។ របាយការណ៍នេះបានរៀបរាប់ថា រដ្ឋាភិបាលកម្ពុជាមិនព្រមអនុញ្ញាតឲ្យជនជាតិម៉ុងតាញ៉ាទាំងនេះទៅតាំងទីលំនៅនៅប្រទេសទី៣ទេ ទាល់តែការិយាល័យឧត្តមស្នងការអង្គការសហប្រជាជាតិទទួលបន្ទុកជនភៀសខ្លួន (ហៅកាត់ថា UNHCR) ទទួលបានការយល់ព្រមពីរដ្ឋាភិបាលវៀតណាមជាមុនសិន។ ប៉ុន្តែ UNHCR បានបដិសេធសំណើរបស់កម្ពុជា ដោយនិយាយថា រដ្ឋាភិបាលកម្ពុជាគួរតែទាក់ទងដោយផ្ទាល់ជាមួយរដ្ឋាភិបាលវៀតណាមដោយខ្លួនឯង។ នេះបើយោងតាមរបាយការណ៍ដដែល។ ជនជាតិភាគតិចម៉ុងតាញ៉ាដែលធ្លាប់មានប្រវត្តិចងសម្ព័ន្ធមិត្តជាមួយនឹងយោធាអាមេរិកក្នុងអំឡុងសង្គ្រាមវៀតណាម ប្រឈមនឹងការធ្វើទុក្ខបុកម្នេញក្នុងប្រទេសវៀតណាម។ កាលពីឆ្នាំ២០១៧ ជនជាតិទាំងនេះដែលភាគច្រើនជាអ្នកកាន់សាសនាគ្រិស្ត ប្រមាណ ២០០នាក់ បានគេចខ្លួនពីប្រទេសវៀតណាម ហើយបានចូលមកកម្ពុជាដើម្បីស្វែងរកឋានៈជាជនភៀសខ្លួន។ ២៧ នាក់ក្នុងចំណោមនោះបានស្ថិតនៅក្នុងប្រទេសកម្ពុជា ប៉ុន្តែកាលពីខែមិថុនាឆ្នាំមុន រដ្ឋាភិបាលកម្ពុជាបានបញ្ជូនពួកគេ ៤នាក់ ត្រឡប់ទៅវៀតណាមវិញ ដែលនាំឲ្យមានការរិះគន់យ៉ាងខ្លាំងពីក្រុមសកម្មជនការពារសិទ្ធិមនុស្ស៕